b'\n_START_ARTICLE_\nCan Serra (Boadella i les Escaules)\n_START_SECTION_\nDescripci\xc3\xb3\n_START_PARAGRAPH_\nSituada dins del nucli urb\xc3\xa0 de la poblaci\xc3\xb3 de Boadella, a l\'extrem sud-est del nucli antic de la vila, formant cantonada entre el carrer del Portal i la pla\xc3\xa7a de la Constituci\xc3\xb3._NEWLINE_Edifici entre mitgeres de planta rectangular format per dos cossos adossats, amb les cobertes de teula de dues vessants i distribu\xc3\xaft en planta baixa i pis, amb un altell enretirat de la l\xc3\xadnia de fa\xc3\xa7ana constru\xc3\xaft tardanament. El cos principal est\xc3\xa0 situat a la banda de llevant de la construcci\xc3\xb3. Presenta un portal d\'acc\xc3\xa9s de mig punt adovellat, amb els brancals fets de carreus ben escairats i la clau gravada amb una creu i la data 1584. Al pis hi ha una finestra rectangular emmarcada amb carreus de pedra, l\'ampit motllurat i la llinda gravada amb un escut i la mateixa data apareguda al portal, m\xc3\xa9s el nom de "BARTOMEU BOUALL" (nom del fundador de la casa i abreviaci\xc3\xb3 del nom del poble). El cos adossat a ponent presenta, a la planta baixa, una obertura rectangular de cronologia actual, utilitzada per accedir al garatge de l\'edifici. Al pis, una finestra balconera rectangular emmarcada amb carreus de pedra i la llinda plana._NEWLINE_La construcci\xc3\xb3 est\xc3\xa0 bastida amb pedra desbastada de mida mitjana disposada irregularment i lligada amb morter. A les cantonades hi ha carreus escairats.\n_START_SECTION_\nHist\xc3\xb2ria\n_START_PARAGRAPH_\nLa primera documentaci\xc3\xb3 escrita d\'aquesta casa apareix a un capbreu del senyor de Boadella de l\'any 1586 on, Bartomeu Rotllan reconeix tenir una casa dins de les muralles de Boadella. Actualment, aquest edifici presenta un portal amb una inscripci\xc3\xb3 que la data del 1584. Possiblement \xc3\xa9s de les cases de pedra m\xc3\xa9s antigues del poble. El fet que aquesta casa tingui un escut fa suposar que podria haver estat propietat dels administradors del castell.'